RO Jurnalul Oficial al Uniunii Europene L 45/3

REGULAMENTUL (UE) 2016/239 AL COMISIEI

din 19 februarie 2016

de modificare a Regulamentului (CE) nr. 1881/2006 în ceea ce privește nivelurile maxime de alcaloizi tropanici în anumite produse alimentare pe bază de cereale pentru sugari și copii de vârstă mică

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din alimente (1), în special articolul 2 alineatul (3),

întrucât:

(1) Regulamentul (CE) nr. 1881/2006 al Comisiei (2) stabilește niveluri maxime pentru anumiți contaminanți din produsele alimentare.

(2) Grupul științific pentru contaminanții din lanțul alimentar (CONTAM) din cadrul Autorității Europene pentru Siguranța Alimentară (EFSA) a adoptat un aviz privind alcaloizii tropanici din alimente și furaje (3).

(3) Alcaloizii tropanici sunt metaboliți secundari care fac în mod natural parte din plante aparținând mai multor familii, inclusiv Brassicaceae, Solanaceae și Erythroxylaceae. Mai mult de 200 de alcaloizi tropanici au fost identificați până în prezent. Cei mai studiați alcaloizi tropanici sunt (-)-hiosciamina și (-)-scopolamina. Atropina este un amestec racemic de (-)-hiosciamină și (+)-hiosciamină, dintre care doar enantiomerul (-)-hiosciamină prezintă activitate anticolinergică.

(4) Prezența alcaloizilor tropanici în genul Datura este bine cunoscută. Datura stramonium este larg răspândit în regiunile temperate și tropicale și, din acest motiv, semințe de Datura stramonium au fost găsite ca impurități în semințele de in, soia, sorg, mei, floarea-soarelui și hrișcă și în produsele derivate din acestea. Semințele de Datura stramonium nu pot fi îndepărtate cu ușurință din sorg, mei și hrișcă prin triere și curățare și, prin urmare, sorgul, meiul, hrișca și produsele derivate din acestea, precum și alimente pe bază de cereale cu conținut din aceste plante s-au dovedit a fi contaminate cu alcaloizi tropanici.

(5) Grupul CONTAM a stabilit o doză acută de referință (DAR) de grup de 0,016 μg/kg greutate corporală („GC”) exprimată ca sumă de (-)-hiosciamină și (-)-scopolamină, presupunându-se că au activitate farmacologică echivalentă. Grupul CONTAM a concluzionat că, pe baza informațiilor limitate disponibile, gradul de expunere a copiilor de vârstă mică ar putea depăși semnificativ doza acută de referință (DAR) de grup.

(6) Prin urmare, este necesar să se stabilească un nivel maxim pentru (-)-hiosciamină și (-)-scopolamină în produse alimentare pe bază de cereale pentru sugari și copii de vârstă mică, cu un conținut de hrișcă, mei, sorg sau produse derivate din acestea. Cu toate acestea, deoarece din motive analitice nu este întotdeauna posibil să se facă distincția între enantiomerii de hiosciamină, este necesar să se stabilească nivelul maxim pentru atropină și scopolamină. Deoarece sinteza alcaloizilor tropanici din plante duce la (-)-hiosciamină și (-)-scopolamină, și nu la (+)-hiosciamină, rezultatele analitice privind atropina în alimentele de origine vegetală reflectă prezența (-)-hiosciaminei.

(7) Este necesar să se stabilească normele de eșantionare care trebuie aplicate pentru controlul conformității cu nivelurile maxime.

(8) Prin urmare, Regulamentul (CE) nr. 1881/2006 ar trebui modificat în consecință.

(9) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexa la Regulamentul (CE) nr. 1881/2006 se modifică în conformitate cu anexa la prezentul regulament.

Articolul 2

Prelevarea de probe pentru controlul conformității cu nivelurile maxime trebuie să fie efectuate în conformitate cu normele prevăzute în anexa I partea J din la Regulamentul (CE) nr. 401/2006 al Comisiei (4).

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 19 februarie 2016. Pentru Comisie Președintele Jean-Claude JUNCKER

(1) JO L 37, 13.2.1993, p. 1.

(2) Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (JO L 364, 20.12.2006, p. 5).

(3) Grupul pentru contaminanții din lanțul alimentar al EFSA (CONTAM), 2013 Scientific Opinion on Tropane alkaloids in food and feed (Aviz științific privind alcaloizii tropanici în alimente și furaje). EFSA Journal 2013;11(10):3386, 113 pp. doi:10.2903/j.efsa.2013.3386

(4) Regulamentul (CE) nr. 401/2006 al Comisiei din 23 februarie 2006 de stabilire a modalităților de prelevare de probe și a metodelor de analiză pentru controlul oficial al conținutului de micotoxine din produsele alimentare (JO L 70, 9.3.2006, p. 12).